
	Εκδήλωση με θέμα

Έτος Ιάκωβου Καμπανέλλη Κύπρος

στο Σπίτι της Κύπρου

Το Σπίτι της Κύπρου, σε συνεργασία με το Παττίχειο Δημοτικό Μουσείο, Ιστορικό Αρχείο Κέντρου Μελετών Λεμεσού, τιμώντας το πολυδιάστατο πνευματικό έργο και τη μεγάλη προσφορά του Ιάκωβου Καμπανέλλη, διοργανώνει, τη Δευτέρα 19 Σεπτεμβρίου 2022 και ώρα 19:00, στο Σπίτι της Κύπρου, Ξενοφώντος 2Α  στο Σύνταγμα, εκδήλωση με θέμα «Έτος Ιάκωβου Καμπανέλλη – Κύπρος».

Στο πλαίσιο της εκδήλωσης χαιρετισμό θα απευθύνουν ο Πρέσβης της Κυπριακής Δημοκρατίας κ. Κυριάκος Κενεβέζος και ο Υφυπουργός Πολιτισμού της Κυπριακής Δημοκρατίας κ. Γιάννης Τουμαζής.
Το πρόγραμμα της εκδήλωσης περιλαμβάνει διάλεξη του Επιστημονικού Διευθυντή του Παττίχειου Δημοτικού Μουσείου, Ιστορικού Αρχείου Κέντρου Μελετών Λεμεσού κ. Μίμη Σοφοκλέους με θέμα «Ο Ιάκωβος Καμπανέλλης στην Κύπρο την περίοδο 1962-1963 και η μέχρι σήμερα υποδοχή και απήχηση του έργου του στο νησί».
Ο ερασιτέχνης ηθοποιός Τάκης Χατζηκυριάκου (Κοτσινής), ο οποίος υποδύθηκε τον «Πολύδωρο» στο «Παραμύθι χωρίς όνομα», ερμηνεύει διάφορους ρόλους από την ιστορική παράσταση του «Νέου Θεάτρου Λεμεσού», που ανέβηκε το 1962 ‘υπό το βλέμμα’ του Ιάκωβου Καμπανέλλη και σε σκηνοθεσία Μόνικας Βασιλείου.

Θα ακολουθήσει παρουσίαση της συλλογής διηγημάτων του συγγραφέα Κυριάκου Δ. Παπαδόπουλου, με τίτλο «Ο Ιάκωβος στην Αυλή των Θαυμάτων της Αγγέλικας και άλλα Διηγήματα» (Εκδόσεις αφή), η θεματική των οποίων περιστρέφεται γύρω από τη σχέση του Ιάκωβου Καμπανέλλη με την Κύπρο. Διηγήματα και αποσπάσματα διαβάζουν ο σκηνοθέτης και ποιητής κ. Πάνος Κυπαρίσσης και η ηθοποιός κ. Άρτεμις Ιωαννίδου.
Το πρόγραμμα ολοκληρώνεται με την ερμηνεία αγαπημένων τραγουδιών σε στίχους του Ιάκωβου Καμπανέλλη.
Στον χώρο της εκδήλωσης θα εκτεθεί αρχειακό υλικό για την παρουσία του Ιάκωβου Καμπανέλλη στην Κύπρο.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υφυπουργείου Πολιτισμού της Κυπριακής Δημοκρατίας και θα προβληθεί σε ζωντανή διαδικτυακή μετάδοση μέσω της Υπηρεσίας ΔΙΑΥΛΟΣ του Εθνικού Δικτύου Υποδομών και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=12685
9 Σεπτεμβρίου 2022

27 Νοεμβρίου 1984. Ο Ιάκωβος Καμπανέλλης στο ΡΙΚ. Πρόγραμμα «Από την Κύπρο για την Κύπρο» σε συνεργασία ΡΙΚ, ΕΡΤ, Δήμου Λευκωσίας με τη συμμετοχή του καταξιωμένου λογοτέχνη. Δίπλα του ο Λέλλος Δημητριάδης, Δήμαρχος Λευκωσίας και ο Τάκης Θωμά, Διευθυντής Ραδιοφωνικών Προγραμμάτων. Ανάμεσα στους παρευρεθέντες και ο ποιητής Κυριάκος Χαραλαμπίδης (Πηγή: Ψηφιακός Ηρόδοτος, Αρχείο ΡΙΚ)

